text: Sønderjyske dukkede Esbjerg i overtiden
  29 oktober 2012 kl. 09.06
  En scoring i overtiden dukkede Esbjerg og træner Jess Thorup i søndagens hjemmekamp mod Sønderjyske i Superligaen.
  Esbjerg led en ond skæbne, da oprykkerholdet søndag eftermiddag tabte med 1-2 hjemme til Sønderjyske.
  
  En slagen mand
  Esbjerg kandiderede længe til sejren, men et minut inde i overtiden slog Sønderjyske kontra og sikrede sig alle tre point.
  Esbjergs træner Jess Thorup var forståeligt en slagen mand efter kampen.
  - Vores tilgang var, at vi skulle have sejren for at komme op på siden af Sønderjyske, og den gik vi benhårdt efter. At vi til slut mistede det hele, er hårdt at tackle lige nu, siger Thorup til Canal 9.
  
  Væk fra bundstrid
  Esbjerg-træneren betragter ikke længere Sønderjyske som en del af bundstriden.
  - De er væk nu. Vi når dem ikke på denne side af jul og måske heller ikke resten af sæsonen. Og sådan er det. Kampen er overstået, og vi kan ikke gøre mere.
  - På fredag venter endnu en megavigtig kamp mod Silkeborg, og det bliver hårdt at komme på benene igen og få noget tro og mental styrke tilbage, lyder det fra Jess Thorup.
  Esbjerg har 11 point efter 14 kampe og er á point med Silkeborg, der på grund af en dårligere målscore ligger under nedrykningsstregen.
  